อัลเซลอร์เทเงิน2หมื่นล้านซื้อจีสตีล
อัลเซลอร์ มิตตัล เตรียมเซ็นสัญญาร่วมลงทุนในบริษัทจีสตีล วันนี้
2 มี.ค. 2554

อัลเซลอร์ มิตตัล เตรียมเซ็นสัญญาร่วมลงทุนในบริษัทจีสตีล วันนี้
แหล่งข่าวจากวงการอุตสาหกรรมเหล็กเปิดเผยว่า วันนี้นายลักษมี มิตัล เศรษฐี อันดับห้าของโลกเจ้าของบริษัทอัลเซลอร์ มิตตัล บริษัทเหล็กอันดับหนึ่งของโลกจะเซ็นสัญญาร่วมลงทุนในบริษัทจีสตีล(GSTEEL) โดยการซื้อหุ้นเพิ่มทุนจีสตีลราคาหุ้นละ 63 สตางค์ ซึ่งจะใช้เงินซื้อหุ้นประมาณ8,000ล้านบาทส่งผลให้บริษัทอัลเซลอร์ มิตตัลเข้ามาถือหุ้นจีสตีล 40%เป็นผู้ถือหุ้นใหญ่ที่สุดและมีอำนาจจัดการบริหารทั้งหมดและจะใส่เงินเข้ามาเป็นทุนหมุนเวียน1.6หมื่นล้านบาท
สำหรับเม็ดเงินที่บริษัทอัลเซลอร์ มิตตัลใส่เข้ามาทั้งหมดไม่ต่ำกว่า 2 หมื่นล้านบาท นอกจากนี้จะมีการทำคำเสนอซื้อหุ้นจีเจสตีล(GJS)ซึ่งเป็นบริษัทลูกที่ราคาหุ้นละ 23 สตางค์
“หลังจากที่อัลเซลอร์ เข้ามา ทำให้จีสตีลหนี้สินลดลงเหลือ 0.5 เท่าและเงินที่ใส่เข้ามาจะนำไปปรับปรุงคุณภาพเหล็กรีดร้อนให้มีประสิทธิภาพสูงขึ้น และทำให้อัตราการใช้กำลังการผลิตของจีสตีลปีนี้เต็มกำลังการผลิต 3 ล้านตันจากปัจจุบัน 60%”
แหล่งข่าวกล่าวว่าจะส่งผลให้ยอดขายของจีสตีลก้าวขึ้นไปแตะ 8 หมื่นล้านบาท ดีขึ้นจากปี 2553